b"\n_START_ARTICLE_\nJames Roday\n_START_SECTION_\nZgodnje in zasebno \xc5\xbeivljenje\n_START_PARAGRAPH_\nRoday se je rodil o\xc4\x8detu Jaimeju\xc2\xa0\xc2\xbbJimu\xc2\xab\xc2\xa0Rodriguezu, takratnemu uslu\xc5\xbebencu podjetja Boardwalk Auto Group po poreklu iz Mehike, in materi angle\xc5\xa1kih, \xc5\xa1kotskih in irskih korenin. Kot edinec je svoje otro\xc5\xa1tvo pre\xc5\xbeivel v San Antoniu, kjer je obiskoval \xc5\xa1olo Taft High School, kasneje pa \xc5\xa1tudiral na \xc5\xa1oli New York University's Experimental Theatre Wing, kjer si je prislu\xc5\xbeil diplomo iz likovne umetnosti._NEWLINE_Roday je eden izmed umetni\xc5\xa1kih vodij organizacije Red Dog Squadron, gledali\xc5\xa1kega podjetja v Los Angelesu, ki ga je ustanovil v sodelovanju z Bradom Raiderjem. Od leta 2006 je v razmerju z Maggie Lawson, njegovo sodelavko iz serije Zvit in prebrisan. V letu 2007 je dosegel dvain\xc5\xa1estdeseto mesto na seznamu\xc2\xa0\xc2\xbb100 najlep\xc5\xa1ih ljudi\xc2\xab\xc2\xa0po mnenju ameri\xc5\xa1ke revije People.\n_START_SECTION_\nKariera\n_START_PARAGRAPH_\nRoday je v nekem intervjuju povedal, da se je za igranje za\xc4\x8del zanimati pri starosti dvanajst ali trinajst let, ko je ugotovil, da bo\xc2\xa0\xc2\xbbnjegova atletska kariera po vsej verjetnosti splavala po vodi.\xc2\xab S kariero je za\xc4\x8del v gledali\xc5\xa1\xc4\x8du z vlogami v igrah, kot so Tri sestre, Kar ho\xc4\x8dete kot Sebastian, A Respectable Wedding, Severity's Mistress in Seksualna perverzija v Chicagu. Njegova prva televizijska vloga je bila vloga v filmu Mlade in bogate leta 1999. \xc5\xa0e istega leta je igral v filmu Ryan Caulfield: Year One._NEWLINE_Leta 2000 je Roday dobil vlogo v filmu Believe in epizodi televizijske serije Get Real, naslednjega leta, torej leta 2001, pa je s kariero nadaljeval v filmu Thank Heaven in televizijski seriji First Years. V letu 2002 je imel vlogo Maxa v filmu Kloniranka, s katero je do\xc5\xbeivel preboj in prvi\xc4\x8d pritegnil pozornost tako ob\xc4\x8dinstva kot medijev. \xc5\xa0e istega leta je igral v filmih Providence in Showtime, leta 2003 pa je temu sledil pojav v NBC-jevi televizijski seriji Miss Match, kjer je igral Nicka Paina. Leta 2005 je igral v filmih Ne hodi mi trkat in Carja Hazzarda, leta 2006 pa se pojavi v filmu Beerfest. Leta 2006 je tudi prvi\xc4\x8d nastopil kot scenarist in sicer je napisal del scenarija za film Vojna volkodlakov._NEWLINE_7. julija 2006 se je na programu USA Network za televizijsko serijo Monk prvi\xc4\x8d predvajala televizijska serija Zvit in prebrisan z Jamesom Rodayjem v glavni vlogi, ki je postavila rekord najbolje gledanih televizijskih serij takoj po premieri leta 2006. Ta serija mu je prinesla najve\xc4\x8dji uspeh in skupaj s soigralcem Dul\xc3\xa9om Hillom je 25. januarja 2010 gostil WWE-jevo televizijsko oddajo Monday Night Raw. Dogodka se James Roday zaradi zdravstvenih te\xc5\xbeav sicer ni nameraval udele\xc5\xbeiti, vendar je bil preko telefonskega zvo\xc4\x8dnika povezan z oddajo. Roday je tudi napisal in re\xc5\xbeiral zadnjo epizodo \xc4\x8detrte sezone televizijske serije Zvit in prebrisan, naslovljeno kot Mr. Yin Presents. Slednja je na kanalu USA Network iz\xc5\xa1la 10. marca 2010._NEWLINE_Sicer se je James Roday v letu 2008 pojavil v epizodi televizijske serije Prvinski strah skupaj z Maggie Lawson, leta 2009 pa je, ponovno v dru\xc5\xbebi Maggie Lawson, njegove sodelavke iz televizijske serije Zvit in prebrisan, igral v filmu Igri\xc4\x8dar. Leta 2010 je iz\xc5\xa1la epizoda televizijske serije Zakon in red, kjer se je kot Dr. Charles Gauss pojavil tudi on, od februarja 2010 pa igra v gledali\xc5\xa1ki igri Gabea McKinleyja, imenovani Extinction, kjer ima vlogo Finna. Igro je re\xc5\xbeiral Wayne Kasserman, v njej pa med drugim igra tudi Michael Weston."